Komisijos reglamentas (EB) Nr. 2513/98
1998 m. lapkričio 20 d.
iš dalies keičiantis Reglamentą (EB) Nr. 1501/95, nustatantį kai kurias išsamias Tarybos reglamento (EEB) Nr. 1766/92 taikymo taisykles dėl eksporto grąžinamųjų išmokų už grūdus skyrimo ir priemonių, taikytinų esant trikdymams grūdų rinkoje
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 30 d. Tarybos reglamentą (EEB) Nr. 1766/92 dėl bendro grūdų rinkos organizavimo [1] su paskutiniais pakeitimais, padarytais Komisijos reglamentu (EB) Nr. 923/96 [2], ypač į jo 13 straipsnio 11 dalį,
kadangi remiantis Komisijos reglamentu (EB) Nr. 1501/95 [3] su paskutiniais pakeitimais, padarytais Reglamentu (EB) Nr. 2094/98 [4], norint apskaičiuoti eksporto grąžinamąsias išmokas perdirbtiems produktams, turi būti žinomi taikytini perdirbimo koeficientai; kadangi faktiškai tie koeficientai yra to reglamento I priede nustatyti skaičiai; kadangi, atsižvelgiant į minimame sektoriuje pasiektą techninę pažangą, neskrudintam ir skrudintam salyklui nustatyti skaičiai turi būti pakoreguoti; kadangi šie koeficientai atnaujinami Reglamentu (EB) Nr. 2094/98;
kadangi nauji koeficientai yra taikytini nuo 1998 m. rugsėjo 1 d.; kadangi vis dėlto skaičiuojant mėnesinį padidėjimą rugsėjo mėn. salyklui nustatytoms eksporto licencijoms ir toliau yra taikomi tame reglamente numatyti iki pakeitimo galioję koeficientai;
kadangi šiame reglamente numatytos priemonės atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1501/95 I priedo paskutinėje skiltyje pagal KN 11071019 ir 11071099 subpozicijas klasifikuojamam neskrudintam salyklui ir pagal KN 11072000 subpoziciją klasifikuojamam skrudintam salyklui nustatyti skaičiai "1300" ir "1520" atitinkamai keičiami skaičiais "1270" ir "1490".
2 straipsnis
Reglamentas (EB) Nr. 2094/98 panaikinamas.
3 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 1998 m. rugsėjo 1 d.
Tačiau 1998 m. rugsėjo 1-30 d. naudojamoms eksporto licencijoms mėnesinis padidėjimas apskaičiuojamas remiantis iki 1998 m. rugsėjo 1 d. galiojančiu perdirbimo koeficientu.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. lapkričio 20 d.